Ուշագրավ է, որ ոչ ոք այդպես էլ չստանձնեց ահաբեկչության պատասխանատվությունը: Հուլիսի 1-ին Էրդողանը հայտարարեց, որ պայթյունի ժամանակ երևում են ԻՊ-ի ձեռագիրը, նրա կիրառած մեթոդները և, ամենայն հավականությամբ, հենց ԻՊ-ն է իրականացրել ահաբեկչությունը[166]: Թուրքիայի նախագահն այստեղ, ըստ ամենայնի, նկատի ունի հենց օդանավակայանում պայթյուն կազմակերպելը, և հաշվի առնելով 2016թ. մարտի 22-ին ԻՊ-ի կողմից Բրյուսելի օդանավակայանում իրականացրած պայթյունը՝ կարելի է կարծել, որ այդ (օդանավակայանում պայթյուն կազմակերպելու) գործոնը նույնպես ծառայելու էր նրան, որ սլաքներն ուղղվեն դեպի ԻՊ-ը: Վերջինս, սակայն, ոչ միայն չստանձնեց Ստամբուլի օդանավակայանի պատասխանատվությունը, այլև նրան մոտ կանգնած ԶԼՄ-ները հերքեցին այդ մեղադրանքը: Ավելին, ԻՊ-ը մինչ այդ երբևէ չէր ստանձնել Թուրքիայում կատարված ահաբեկչությունների պատասխանատվությունը: Բացի այդ նա արագորեն ստանձնեց Ստամբուլից հետո մի շարք այլ երկրներում (Բանգլադեշ, Սաուդյան Արաբիա, Իրաք) կատարված ահաբեկչությունների պատասխանատվությունը (անգամ կարծիքներ կան, որ ԻՊ-ն իր հզորությունն ի ցույց դնելու համար երբեմն ստանձնում է այնպիսի ահաբեկչությունների պատասխանատվությունը, որոնց հետ նա իրականում առնչություն չունի):